《读元次山舂陵贼退二诗有作》
清代·袁梓贵

漫叟儒者官，嗟官贼不如。贼民虽在官，异哉更在儒。

官本他乡人，爬搜幸终疏。儒实我族类，反噬完肤无。

借问腐体疮，何如附骨疽。公然闯庭场，罟擭陷阱俱。

儒形盗官势，官气官眉须。哼尔诸缙耆，我前当嗫嚅。

我虽尔等夷，我与官为徒。嘻尔城狐鼠，无烦尔追呼。

乞尔为蛩蛩，吾钭为巨虚。嗟尔漏网凶，亲援亟苞苴。

翼卵我有权，安归虐同闾。咄尔身家民，来来勿趑趄。

勿言桑梓情，肤虱食在肤。勿言创痍伤，肉尽骨尚粗。

贼剥尔九百，我不当千蚨。此外纷穷黎，贼虽不尔荼。

我将竭泽取，集瘠能成腴。尚有群儒酸，橐笔来于于。

勿曰同类为，齑黄当金输。我橐尚无底，实中需金珠。

我膳薄双鸡，备物需疱厨。我党私百千，虚屯需禄糈。

矧不厚所敛，何物为官谀。谁欤者违言，视此官牒符。

下言乡井卫，上言军国需。公名快私虐，良法供奸渔。

症结邪勿攻，更剥元气虚。死自病者受，医禄日获余。

长官知未知，道已民气舒。不然胡乐输，乐输群贤劬。

何以谢群贤，畀尔斧钺鈇。日括脑肺肝，膏华饰田庐。

日饱髓血脂，光泽丰腰躯。峨峨复峨峨，形虎而骨狐。

堂庑坐驵侩，衣冠纷隶胥。岂无旧兰蕙，一朝化茅茹。

或方吓凤皇，或且歌卬须。谁能绝人命，以作时世趋。

大笑行出门，灵均方卜居。即持漫叟竿，归钓湍江鱼。

纷纷投饵来，既得复弃诸。含情语阳鱎，恐无食汝余。

作者简介：袁梓贵，字仲芳，一字琴知，高要人。道光甲辰举人。有《小潜楼诗集》。